**ELŐTERJESZTÉS**

**Kőszeg Város Önkormányzata Képviselő-testülete**

**2024. szeptember 19-i ülésének**

**12. napirendi pontjához**

Tisztelt Képviselő-testület!

A vagyonhasznosítási terv időarányos teljesítésére vonatkozó tájékoztatót a munkaterv alapján elkészítettük.

Kőszeg Város Önkormányzata a 2024. évi költségvetésének felhalmozási célú bevételei között a következő bevételeket irányozta elő:

|  |  |  |
| --- | --- | --- |
| **Felhalmozási bevétel** | **Előirányzat (Ft)** | **Teljesített (Ft)** |
| Vagyonhaszn. bevétel (ÁFA mentes összeg) 2869/28, 2869/29 | 60.600.000 | - |
| Bérlakás ért. bev. (ÁFA mentes összeg) | 25.716.000 | 2.925.000 |
| Vagyonhaszn. bevétel (ÁFA nélküli összeg) Új Mentőállomással szembeni 3 építési telek | 56.700.000 | 18.900.000 |
| Bérlakás törlesztések (részletre értékesített ingatlanok 2023. évi törlesztése) | 3.001.672 | 8.890.038 |
| **Összesen:** | **146.017.672** | **30.715.038** |

A költségvetés felhalmozási célú bevételei között feltüntetett ingatlanok mindegyike a Képviselő-testület korábbi döntéseinek megfelelően Kőszeg Város Önkormányzata Képviselő-testületének az önkormányzat vagyonáról és a vagyonnal való gazdálkodás szabályairól szóló 1/2007. (II.2.) önkormányzati rendelet (a továbbiakban: Vagyonrendelet) Versenyeztetési Szabályzatában foglalt eljárásrend szerint kerültek pályázati felhívás keretében meghirdetésre.

Az ipartelepekre (2869/28, 2869/29 hrsz) kiírt valamennyi pályázati eljárás érdeklődők hiányában eredménytelenül zárult annak ellenére, hogy a Képviselő-testület mindkét ingatlan vételárát csökkentette a Vagyonrendeletben biztosított 25 %-kal, illetve részletfizetésre is lehetőséget biztosított. Ugyanakkor két ingatlanközvetítővel is szerződött a város a telkek minél szélesebb körben történő meghirdetése érdekében.

Bérlakás:

A lakásokra előirányzott bevétel közül egyelőre a Rákóczi F. u. 63. fszt. 5. esetében folytattunk le eredményes liciteljárást és időközben az adásvételi szerződés aláírása is megtörtént 2.925.000,-Ft vételáron, amely összeg befolyt az önkormányzat számlájára.

Ugyancsak ebben a társasházban lévő fszt. 2. lakás pályázati kiírása folyamatos, eddig sajnos eredménytelen eljárások zajlottak. A Képviselő-testület által korábban 25 %-kal csökkentett kikiáltási ár: 7.272.000,-Ft.

A szintén idei évre betervezett Kálvária u. 69. I/3. lakásra kiírt liciteljárás ugyan eredményesen zárult, azonban az adásvételi szerződés előkészítése során jutott tudomásunkra, hogy az eladni kívánt önkormányzati ingatlan helyett az önkormányzat ténylegesen a mellette lévő, másik lakást birtokolta. A jelenleg folyamatban lévő polgári per lezárultáig a lakás nem értékesíthető.

A Mentőállomással szemben meghirdetett 3 építési telek közül 2 értékesítése megtörtént, amelyből az egyik vételára már realizálódott nettó 18.900.000,-Ft+Áfa összegben, a másik telekre pedig létrejött már az adásvételi szerződés, ahol a fizetési határidő még nem járt le.

A harmadik ingatlanra a pályázati kiírás folyamatos hasonló kiindulási áron.

Bérlakás törlesztések tekintetében előirányzott összeghez képest azért jelentősen magasabb a teljesített bevétel, mert ez évben egy korábbi részletre értékesített lakás előtörlesztésére került sor.

Az előterjesztést a Városfejlesztési, Idegenforgalmi, Környezetvédelmi és Vagyonügyi Bizottság, valamint a Pénzügyi, Jogi és Rendészeti Bizottság megtárgyalta.

A határozati javaslatot mindkét bizottság egyhangúlag javasolja elfogadásra a Képviselő-testületnek.

Kérem a Tisztelt Képviselő-testületet az előterjesztést megtárgyalni és a tájékoztatót elfogadni szíveskedjen.

Kőszeg, 2024. szeptember 13.

A polgármester nevében:

Németh Ildikó s.k.

városüzemeltetési osztályvezető

**HATÁROZATI JAVASLAT**

Kőszeg Város Önkormányzatának Képviselő-testülete a 2024. évi vagyonhasznosítási terv időarányos teljesítéséről szóló tájékoztatót elfogadja.